Pietermaritzburg-munisipaliteit glo diep in finansiële sopFoto: Negative Space/Pexels.com Die Msunduzi-munisipaliteit, waaronder Pietermaritzburg val, het slegs genoeg geld oor om nog een maand ten volle in werking te bly. Nelly Ngcobo, die munisipaliteit se hoof- finansiële beampte, het Woensdag erken dat die munisipaliteit in die finansiële sop is en net genoeg geld oorhet vir een maand. Dié uitlating is gemaak tydens ŉ vurige vergadering van die finansiële komitee waar senior beamptes geroskam is omdat hulle glo raadslede om die bos gelei en die munisipaliteit in chaos gedompel het. Dié uitlating het talle vermoedens dat die munisipaliteit sukkel om kop bo water te hou bevestig nadat waarskuwingsligte al in die finansiële jaar 2016-’17 begin flikker het. Die verslag wat tydens die vergadering ter tafel gelê is, dui aan dat die munisipaliteit se reserwe van sowat ŉ miljard na slegs R280 miljoen in die bank gedaal het. Volgens Ngcobo is dit ŉ moeilike situasie aangesien organisasies genoeg geld moet hê om vir drie maande ten volle in bedryfswerking te kan wees. “Ons is in ŉ krisis gedompel, ons situasie lyk nie goed nie, die alarmklokkies lui,” het sy sigbaar ontsteld vir die raadslede gesê. Sy hoop dat ŉ omkeerstrategie wat koste besnoei en geldinvordering verbeter die finansiële stand van die munisipaliteit sal red. Mehmood Oumar, ANC-komiteelid, het geëis dat die betrokke beamptes na vore moet kom. “Wie is verantwoordelik vir die situasie? Hulle moet verantwoordbaar gehou word.” Sandile Dlamini, ook ŉ ANC-komiteelid, het gesê die beamptes van die munisipaliteit het altyd ŉ antwoord op elke vraag, maar dinge verbeter nooit. Raadslede van die DA en Inkatha Freedom Party (IFP) in die komitee het gesê drastiese stappe is nodig om die probleem op te los. Volgens raadslede moet dié uitlatings ŉ verleentheid wees vir almal wat daarby betrokke is omdat dít die grootste munisipaliteit naas eThekwini in dié provinsie is. ANC-raadslede het toegegee dat die probleme bestaan, maar ŉ beroep verwerp om die munisipaliteit onder administrasie te plaas. Hulle wou eers die omkeerplan van die bestuur sien voor hulle op ŉ volgende stap besluit. Siswe Hadebe, stadsbestuurder, het egter die praatjies van ŉ krisis afgekam, maar bly hoopvol dat bystand van die provinsiale en nasionale tesourie asook die omkeerstrategie die munisipaliteit sal laat oorleef. Dié verwikkeling kom te midde van ŉ betoging oor dienslewering waarin inwoners van Dambuza die bedanking van onder andere burgemeester Themba Njilo eis.